Land reform in South Africa : a case study of the Witzenberg pals initiative
Staal, Blanche-Mari (2019-04)
AFRIKAANSE OPSOMMING : Na die 1994 verkiesing het die nuwe Suid-Afrikaanse regering Swart Ekonomiese Bemagtiging (SEB) ingestel om ekonomiese ongelykheid aan te spreek. Die primêre doelwit van die SEB-beleid is om swart Suid-Afrikaners by te staan in die proses om die hoofstroom-ekonomie suksesvol te betree. Die landbousektor ondervind verskeie idiosinkratiese probleme wat SEB ondoeltreffend maak. Die ongelyke verspreiding van grond is een. Kommersiële boere (privaatsektor) uit die Witzenberg-streek het saam met die munisipaliteit, die agri-besigheidsektor en die gemeenskap gewerk om 'n effektiewe en volhoubare grondhervormingsprogram te implementeer. Die doel was om ŉ bydrae te maak tot suksesvolle grondhervorming en werkskepping wat die gemeenskap betrek en sosiale samewerking aanmoedig. In 2014 is die Witzenbergvennootskap in Landbougrond Oplossings (PALS) gestig. Die doel van dié studie was om te ondersoek of die PALS model vir herverdeling van grond aan die vereistes vir die suksesvolle bemagtiging van opkomende boere voldoen. Die resultate kan lesse genereer vir toekomstige grondhervormings-inisiatiewe. 'n Literatuuroorsig het toetredingsprobleme, vaardigheidsontwikkeling, produksieregte en uitgangstrategieë wat aangespreek moet word vir grondhervorming om suksesvol te wees in die landbousektor van Suid-Afrika bepaal. 'n Gevallestudie-analise is uitgevoer op 13 Witzenberg-inisiatiefprojekte. Kwalitatiewe primêre data is ingesamel met behulp van semi-gestruktureerde onderhoude en ontleding van dokumentasie van die geïmplementeerde projekte. Hierdie projekte is gemeet aan die vier faktore wat voorgestel is vir die suksesvolle implementering van grondhervorming. Die resultate dui daarop dat die Witzenberg-inisiatief aan die vereistes vir suksesvolle grondhervorming in Suid-Afrika voldoen. Dit word aanbeveel dat die regering privaatsektor-betrokkenheid moet aanspoor om vennootskappe tussen kommersiële en opkomende boere aan te moedig. Finansiële instellings moet verdiskonteringskoerse vir grondhervormingsprojekte voorsien om verkryging van grond, kapitaalinvestering en bedryfskapitaal te steun. Omdat hierdie studie beperk is tot die meet van die invloed van die private sektor in die Witzenberg munisipale area, is die resultate nie algemeen nie. Toekomstige studies kan ander boerderygebiede insluit wat die invloed en bydrae van die regering in plaas van die private sektor meet.
Please refer to this item in SUNScholar by using the following persistent URL: http://hdl.handle.net/10019.1/105727